राष्ट्रपति ने कहा कि हमारी विदेश नीति की आधारशिला हमारी सभ्यता के मूल्यों के आधार पर पंडित जवाहरलाल नेहरू ने रखी। हमारे राष्ट्रीय नेता जवाहरलाल नेहरू, सुभाष चन्द्र बोस और सरदार वल्लभ भाई पटेल अंतर्राष्ट्रीय घटनाओं पर नजर रखते थे और इस बारे में सोचते थे कि इन घटनाओं को कैसे भारत के हित के साथ जोड़ा जाए। विदेश नीति दूसरे देशों के मौजूदा माहौल के संदर्भ में देश हित का विस्तार है। राष्ट्रपति ने कहा कि यूरोप ने सदियों पुराने विवाद को परे रखते हुए एक शक्तिशाली संघ बनाया है। आज की दुनिया में भुगतान संतुलन और व्यापार शर्तों ने शक्ति संतुलन का स्थान ले लिया है।